CELEX: 32011D0494
Language: mt
Date: 2011-08-05 00:00:00
Title: 2011/494/UE: Deċiżjoni ta’ ImplimentazzjonI tal-Kummissjoni tal- 5 ta’ Awwissu 2011 li tawtorizza t-tqegħid fis-suq ta’ lamtu tal-qamħirrum iffosfatat bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill (notifikata bid-dokument numru C(2011) 5550)  Test b’relevanza għaż-ŻEE

9.8.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 204/23
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-5 ta’ Awwissu 2011
   li tawtorizza t-tqegħid fis-suq ta’ lamtu tal-qamħirrum iffosfatat bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
   (notifikata bid-dokument numru C(2011) 5550)
   (Test b’relevanza għaż-ŻEE)
   (2011/494/UE)
   IL-KUMMISSJONI EWROPEA,
   Wara li kkunsidrat it Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar ikel ġdid u l-ingredjenti tal-ikel il-ġdid (1), u partikolarment l-Artikolu 7 tiegħu,
   Billi:
   
               (1)
            
            
               Fit-23 ta’ Awwissu 2005 il-kumpanija National Starch Food Innovation għamlet talba lill-awtoritajiet kompetenti tar-Renju Unit biex tqiegħed il-fosfat tad-diamid iffosfatat (lamtu tal-qamħirrum iffosfatat) fis-suq bħala ingredjent ġdid tal-ikel.
            
         
               (2)
            
            
               Fis-27 ta’ April 2009, l-entità kompetenti għall-evalwazzjoni tal-ikel tar-Renju Unit ħarġet l-ewwel rapport ta’ valutazzjoni tagħha. F’dan ir-rapport hi waslet għall-konklużjoni li l-fosfat tad-diamid iffosfatat huwa aċċettabbli bħala ingredjent ġdid tal-ikel.
            
         
               (3)
            
            
               Il-Kummissjoni bagħtet l-ewwel rapport ta’ valutazzjoni lill-Istati Membri kollha fl-4 ta’ Mejju 2009.
            
         
               (4)
            
            
               Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97, tressqu oġġezzjonijiet motivati għat-tqegħid fis-suq tal-prodott skont dik id-dispożizzjoni.
            
         
               (5)
            
            
               Għalhekk, l-Awtorità Ewropea dwar is-Sikurezza Alimentari (l-EFSA) ġiet ikkonsultata fl-10 ta’ Frar 2010.
            
         
               (6)
            
            
               Fl-10 ta’ Settembru 2010, fid-dokument “Scientific opinion on the safety of ‘phosphated distarch phosphate’ as a novel food ingredient” (2) (“L-opinjoni xjentifika dwar is-sikurezza tal-‘fosfat tad-diamid iffosfatat’ bħala ingredjent ġdid tal-ikel”) l-EFSA waslet għall-konklużjoni li l-fosfat tad-diamid iffosfatat jista’ jittiekel b’sikurezza skont il-kondizzjonijiet tal-użu proposti u l-livelli ta’ inġestjoni proposti.
            
         
               (7)
            
            
               Abbażi tal-valutazzjoni xjentifika, ġie stabbilit li l-fosfat tad-diamid iffosfatat jikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
            
         
               (8)
            
            
               Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   Il-fosfat tad-diamid iffosfatat, kif speċifikat fl-Anness, jista’ jitqiegħed fis-suq tal-Unjoni bħala ingredjent ġdid tal-ikel biex jintuża fi prodotti tal-forn moħmija, fl-għaġin, fiċ-ċereali u fil-bars taċ-ċereali b’kontenut massimu ta’ 15 %.
   Artikolu 2
   L-ispeċifikazzjoni tal-fosfat tad-diamid iffosfatat awtorizzata b’din id-Deċiżjoni u li trid tidher fuq it-tikketta tal-oġġetti tal-ikel li jkun fihom dan l-ingredjent għandha tkun “lamtu tal-qamħirrum iffosfatat”.
   Artikolu 3
   Din id-Deċiżjoni hija indirizzata lil National Starch Food Innovation, Corn Products UK Ltd., Prestbury Court, Greencourts Business Park, 333 Styal Road, Manchester M22 5LW, l-Ingilterra.
   
      Magħmul fi Brussell, il-5 ta’ Awwissu 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 43, 14.2.1997, p. 1.
   
      (2)  EFSA Journal 2010; 8(9): 1772.
   
      ANNESS
      
         SPEĊIFIKAZZJONIJIET TAL-LAMTU TAL-QAMĦIRRUM IFFOSFATAT
      
      
         Deskrizzjoni: L-ingredjent ġdid tal-ikel huwa trab abjad jew kważi abjad.
      Il-lamtu tal-qamħirrum iffosfatat (fosfat tad-diamid iffosfatat) huwa lamtu reżistenti modifikat kimikament miksub minn lamtu b’kontenut għoli ta’ amilosi billi jitħalltu t-trattamenti kimiċi biex joħolqu l-ħoloq inkroċjati tal-fosfati bejn ir-residwi tal-karboidrati u l-gruppi tal-idrossili esterifikati.
      
         Nru tas-CAS: 11120-02-8
      
         Formula Kimika: (C6H10O5)n [(C6H9O5)2PO2H]x [(C6H9O5)PO3H2]y
      n = numru ta’ unitajiet ta’ glukożju; x, y = gradi ta’ sostituzzjoni